פרנצ'ישק סמודה

פרנצ'ישק סמודה (; 22 ביוני 1948 – 18 באוגוסט 2024) היה כדורגלן ומאמן כדורגל פולני.

ככדורגלן, שיחק סמודה במספר קבוצות בפולין, ארצות הברית ובגרמניה. בשנת 1983 עבר לאימון, ושימש כמאמן בקבוצות רבות, ביניהן וידזב לודז', ויסלה קרקוב, לגיה ורשה ולך פוזנן. הוא זכה בשלוש אליפויות בליגת העל הפולנית. בשנת 2009 מונה למאמן נבחרת פולין, אך התפטר מתפקידו ב-16 ביוני 2012 לאחר הדחת הנבחרת משלב הבתים ביורו 2012.

 ביוגרפיה 
 ראשית חייו 
סמודה נולד בכפר לובומיה, מחוז וודז'יסלב, פולין, כבנם של גררד, עובד רכבת, ומרטה.

 קריירה כשחקן 
בתחילת הקריירה שלו, שיחק סמודה בתור מגן. הוא החל לשחק בקבוצת אוניה רצ'יבוש, ולאחר מכן שיחק באודרה וודז'יסלב שלונסקי. את הופעת הבכורה שלו בליגת העל הפולנית עשה, כששיחק בקבוצת סטאל מיילץ בעונת 1970/71. בהמשך שיחק בפיאסט גליוויצה, ולאחר מכן עבר לתקופה קצרה לשחק בקבוצת ויסטולה גרפילד בארצות הברית. הוא השתתף גם בליגת הכדורגל הצפון-אמריקאית (NASL) במדי הרטפורד בי-סנטניאלס. בשנת 1975 חזר סמודה לפולין ושיחק בלגיה ורשה. בשנת 1978 חזר שוב לארצות הברית ושיחק בשלוש קבוצות נוספות ב-NASL. את קריירת המשחק שלו סיים סמודה בגרמניה לפני שעבר לקריירת אימון.

 קריירת אימון 
 גרמניה וטורקיה 
סמודה החל את קריירת האימון שלו בהצלחה בליגות הנמוכות בגרמניה. בסוף שנות ה-80 מונה למאמן בטורקיה, שם אימן את אלטאי איזמיר וקוניאספור במשך ארבע שנים. בשנת 1993 חזר סמודה לפולין, כדי לסייע לקבוצת סטאל מיילץ להימנע מירידה לליגה השנייה. בעונותיו במיילץ הצליח לשמור את הקבוצה בליגת העל הפולנית.

 וידזב לודז' 
במאי 1995 מונה סמודה למאמן וידזב לודז' והוביל את הקבוצה למקום השני בליגה הפולנית בעונת 1994/95, אחרי לגיה ורשה. בעונה שלאחר מכן, לא הפסיד סמודה אף משחק בליגה, ובעונת 1995/96 זכה עם וידזב באליפות הליגה. וידזב גם העפילה לליגת האלופות בעונת 1996/97, שם הצליחה לעבור את אלופת דנמרק, ברונדבי, ולהעפיל לשלב הבתים, שבו שיחקה מול אתלטיקו מדריד, בורוסיה דורטמונד וסטיאווה בוקרשט. וידזב סיימה במקום השלישי בשלב הבתים. בעונה שלאחר מכן, נחלשה הקבוצה לאחר מכירת שחקנים מרכזיים, ולא הצליחה להעפיל לליגות האירופאיות. בעקבות זאת, עבר סמודה לאמן את ויסלה קרקוב.

 ויסלה קרקוב 
לאחר עונת 1997/98, מונה סמודה למאמן ויסלה קרקוב, כשהמטרה הייתה לבנות קבוצה שתהיה מוצלחת לא רק בפולין אלא גם בזירה האירופית. בעונת 1998/99 זכה סמודה באליפות הליגה, אך ויסלה הודחה מהתחרויות האירופאיות בעקבות תקרית בה אוהד זרק סכין על השחקן דינו באג'יו במשחק מול פארמה במסגרת גביע אופ"א. בספטמבר 1999, לאחר הפסד ראשון בעונת 1999/2000, פוטר סמודה מתפקידו.

 לגיה ורשה 
לאחר עזיבת ויסלה, מונה סמודה למאמן לגיה ורשה בספטמבר 1999, כמחליפו של דריוש קוביצקי. עם זאת, הוא לא זכה בתארים ולא הצליח להעפיל לתחרויות האירופאיות. לאחר הפסד 0–4 לזגלביה לובין במרץ 2001, פוטר סמודה מתפקידו.

 חזרה לוויסלה קרקוב 
ביוני 2001, מונה סמודה שוב למאמן ויסלה קרקוב. אף על פי שלא הצליח לעבור את ברצלונה בסיבוב המוקדמות השלישי של ליגת האלופות, הוא שמר על הקבוצה בצמרת הליגה. לאחר הפסדים כפולים לפולוניה ורשה ולגיה ורשה במרץ 2002, הוחלף סמודה בהנריק קספרצ'ק.

 מועדונים אחרים (2002–2006) 
לאחר מכן אימן סמודה את וידזב לודז', פיוטרקוביה פיוטרקוב טריבונלסקי, וכן את קבוצת אומוניה מקפריסין. בשנת 2004, חזר סמודה לפולין ואימן את אודרה וודז'יסלב, שם הצליח למנוע את ירידת הקבוצה. שנה לאחר מכן, סיים במקום השלישי בליגה עם זגלביה לובין והבטיח מקום בגביע אופ"א לעונת 2006/07.

 לך פוזנן 
במאי 2006, מונה סמודה למאמן לך פוזנן לאחר מיזוג הקבוצה עם אמיקה ורונקי. הוא הוביל את הקבוצה למקום השישי בליגה בעונת 2006/07 ולמקום הרביעי בעונה שלאחר מכן. סמודה גם הצליח להעפיל עם הקבוצה לשלב 32 האחרונות בגביע אופ"א בעונת 2008/09. למרות הצלחות אלו, החוזה שלו עם הקבוצה לא הוארך.

 חזרה לזגלביה לובין 
לאחר מספר עונות עם לך פוזנן, חזר סמודה לזגלביה לובין בספטמבר 2009.

 נבחרת פולין 
ב-29 באוקטובר 2009, נבחר סמודה למאמן נבחרת פולין. לאחר טורניר מאכזב ביורו 2012, שבו סיימה פולין במקום האחרון בבית שלה, התפטר סמודה מתפקידו מיד לאחר ההפסד האחרון בקמפיין.

 חיים אישיים 
סמודה היה נשוי למלגורז'טה והחזיק באזרחות גרמנית. הוא נפטר ב-18 באוגוסט 2024, בגיל 76.

 קישורים חיצוניים 

 הערות שוליים 

קטגוריה:ספורטאים פולנים בטורקיה
קטגוריה:ספורטאים פולנים בגרמניה
קטגוריה:מאמני נבחרת פולין בכדורגל
קטגוריה:מאמני אומוניה ניקוסיה
קטגוריה:מאמני לגיה ורשה
קטגוריה:מאמני כדורגל פולנים
קטגוריה:כדורגלני גרויטר פירט
קטגוריה:כדורגלני סן חוזה ארת'קווייקס (1974–1988)
קטגוריה:כדורגלני לגיה ורשה
קטגוריה:כדורגלני פיאסט גליביצה
קטגוריה:כדורגלני רוך חוז'וב
קטגוריה:מאמני יורו 2012
קטגוריה:פולנים שנולדו ב-1948
קטגוריה:פולנים שנפטרו ב-2024